Kummeli Alivuokralainen

**Kummeli Alivuokralainen** on neljäs suomalaisen viihderyhmän Kummelin tekemä elokuva, joka sai ensi-iltansa elokuvateattereissa 12. syyskuuta 2008. Elokuva perustuu Timo Kahilaisen ja Heikki Vihisen Tampereen Teatterissa esitettyyn farssinäytelmään *[[Alivuokralainen (näytelmä)|Alivuokralainen]]*.

Elokuvan ohjaajana toimi Kummeli-sarjasta ja kahdesta ensimmäisestä Kummeli-elokuvasta tuttu Matti Grönberg. Elokuvan tuottivat Markus Selin ja Jukka Helle, jotka tuottivat myös toisen Kummeli-elokuvan. Elokuvan levitti Nordisk Film. Elokuva julkaistiin DVD:nä 3. joulukuuta 2008.

Elokuvan televisioensi-ilta oli 27. joulukuuta 2013 Yle TV2:lla nimellä *Alivuokralainen*.

## Rooleissa

## Tuotantotiedot

### Tekniset tiedot

## Tuotanto
*Kummeli Alivuokralainen* -elokuva sai alkunsa edellisen Kummeli-elokuvan, *[[Kummelin Jackpot]]in* hyvän menestyksen takia. Seuraavan elokuvan aiheeksi Kummelit päättivät valita Tampereen Teatteriin tehdyn farssin *Alivuokralaisen* hurmaavan tarinan ja suosion innoittamina. He olivat saaneet ehdotuksia elokuvan aiheesta myös eri tahoilta.

### Käsikirjoitusvaihe ja rahoitus
Kun aihe elokuvalle oli keksitty, alkoivat Heikki Vihinen ja Timo Kahilainen käsikirjoittaa sitä. Vaikka elokuvassa on sama idea ja samoja näyttelijöitä kuin näytelmässäkin, piti elokuva kirjoittaa ulos teatterimiljööstä. Siihen kuului muun muassa pitkien repliikkien vähentäminen ja uusien roolien sekä tapahtumapaikkojen lisääminen. Teatteriversiossa ollaan vain Pauli Bergströmin ja Lauri Mustosen asunnolla, mutta elokuvassa ollaan myös Laurin ja Paulin työpaikoilla, John Molotovin kumitelakomppaniassa, Robbanin Sisätilapoikien liikkeessä, Bengt ”Pena” Palmbergin kartanossa, Helsingin kaduilla ja toreilla, Ruotsin puolella ja Tansaniassa. Heikki Vihinen ja Timo Kahilainen hakivat käsikirjoitustukea Suomen elokuvasäätiöltä toukokuussa 2006 ja helmikuussa 2007 ja saivat täyden tuen käsikirjoitukselle. Kun lopullinen käsikirjoitus valmistui, Kummelit tarjosivat elokuvan Solar Filmsille. Markus Selin innostui elokuvan tuottamisesta, ja tuotanto käynnistyi. Solar Films sai elokuvalle Suomen elokuvasäätiöltä kehittämistukea maaliskuussa 2007 ja tuotantotukea helmikuussa 2008. Elokuvan kokonaisbudjetti on 1&nbsp;300&nbsp;000 euroa.

### Kuvaukset
Elokuvan kuvaukset aloitettiin 23. heinäkuuta 2007 studiokuvauksilla Helsingissä. Silloin kuvattiin muun muassa kaikki Paulin ja Laurin Bulevardin asuntokohtaukset. Kuvaukset etenivät ulkokohtauksiin, ja niitä tehtiin muun muassa Inkoossa Degerön ja Kopparnäsin kylissä, Tampereella Pispalassa sekä Espoossa. Kesäkuvaukset kestivät elokuuhun asti.  Elokuvan kuvaukset jatkuivat talvikuvauksilla helmikuussa 2008, jolloin kuvattiin alku- ja loppukohtaukset. Kuvaukset suoritettiin Itä-Afrikassa, Tansanian savanneilla, ja ne sijoittuvat Kilimanjarolle. Kuvausmatkalla olivat mukana Heikki Silvennoinen, Timo Kahilainen ja Heikki Vihinen sekä viiden hengen kuvausryhmä. Kuvaukset Tansaniassa kestivän yhden viikon. Matkalla kuvattiin myös niin sanottu making of -dokumentti eli mainosfilmin, jossa taustoitetaan elokuvan tekemistä.

## Vastaanotto
### Arvostelut
* ”Elokuvaversioon tarinaa on laajennettu ja henkilöhahmoja lisätty. Seurauksena on laiskasti etenevä ja sekava kokonaisuus, johon hahmojen vähäinenkin komediallinen potentiaali hukkuu kokonaan.” – Juha Rosenqvist, Film-O-Holic.com

* ”*Kummeli Alivuokralainen* on yliampuva ja kaksimielisiin vihjauksiin luottava farssi, jonka tempo on farssiksi aivan liian laiska.” (2 tähteä) – Minna Karila, MTV3

* ”Juonenkäänteet ovat typeriä, kuten huonoissa farsseissa on tapana. Ne ovat hämmästyttävästi samaan aikaan sekä masentavan kliseisiä että täydellisen epäuskottavia.” (0 tähteä) – Olli Sulopuisto, Plaza.fi

* ”Pettymyksen karvas kalkki on kitalaessa, kun koko kansan Kummelit tuovat valkokankaille väljähtäneen ja venytetyn farssinsa. Tämä ryhmä pystyy kyllä parempaankin.” (2 tähteä) – Jussi U. Pellonpää, FilmiFIN

* ”Kummeli ei ole näyttänyt visuaalisesti koskaan näin hyvältä. Viihteen huuma on hurjaa ja siinä rytäkässä muutamat vitsitkin karahtavat karille.” (4 tähteä) – Aapo Siippainen, Mesta.net

* ”Kummelin uutuusfarssi käynnistyy hitaasti, mutta vauhtiin päästyään komiikka kukkii iloisissa väreissä. Vaikka stereotypioita käytetään hyväksi sumeilematta, sävy on humaani ja yllättävän raikas.” (3 tähteä) – Mikko Elo, Viihdeimperiumi

### Menestyminen
*Kummeli Alivuokralainen* teki vuoden parhaan kotimaisen avaustuloksen keräämällä ensimmäisenä viikonloppuna 35&nbsp;898 katsojaa. Luku on kotimaisen elokuvan kaikkien aikojen kymmenenneksi paras. Se on samalla kotimainen syyskuun viikonloppuennätys. Elokuva oli neljä viikkoa peräkkäin Suomen katsotuin elokuva. Elokuva sai 178&nbsp;770 katsojaa ja oli vuoden kolmanneksi katsotuin kotimainen elokuva, jääden vain *[[Risto Räppääjä (elokuva)|Risto Räppääjä]]*- ja *[[Niko – Lentäjän poika]]* -elokuvien jälkeen. Elokuvaa on esitetty useasti myös ensi-illan jälkeen elokuvateattereissa, jonka jälkeen kokonaiskatsojaluvuksi tuli kaiken kaikkiaan 191&nbsp;996 katsojaa. Lipputuloissa elokuva oli menestynein kotimainen. Solar Filmsin tiedotuspäällikön Rampe Toivosen mukaan *Kummeli Alivuokralaisen* katsojatavoite oli 150&nbsp;000 katsojaa.

## DVD-julkaisu
*Kummeli Alivuokralainen* julkaistiin DVD:nä 3. joulukuuta 2008. DVD-julkaisun lisämateriaalina on Making of -dokumentti, Toimittaja Mooren tutkimuksia, Harjoituskuvaa Alivuokralainen -näytelmästä Tampereen Teatterissa, traileri ja teaseri. Julkaisija on Nordisk Film.

## Lähteet

## Aiheesta muualla

### Viralliset sivustot
* Solar Filmsin ''Kummeli Alivuokralainen'' -tietosivusto
* Nordisk Filmin ''Kummeli Alivuokralainen'' -tietosivu 
* Nordisk Filmin ''Kummeli Alivuokralainen'' DVD-julkaisun tietosivu 
* Suomen elokuvasäätiön ''Kummeli Alivuokralainen'' -tietosivu 
* Solar Filmsin ''Kummeli Alivuokralainen'' -tietosivusto 

### Arvostelut
* Yle: ''Kummeli Alivuokralainen'' -arvostelu
* Iltalehti: ''Kummeli Alivuokralainen'' -arvostelu
* Ilta-Sanomat: ''Kummeli Alivuokralainen'' -arvostelu 
* V2.fi: ''Kummeli Alivuokralainen'' -arvostelu
* Mesta.net: ''Kummeli Alivuokralainen'' -arvostelu 
* Film-O-Holic.com: ''Kummeli Alivuokralainen'' -arvostelu